EUROOPAN KOMISSIO Bryssel 24.3.2022 COM(2022) 126 final KOMISSION KERTOMUS EUROOPAN PARLAMENTILLE JA NEUVOSTOLLE Euroopan unionin sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen täytäntöönpanosta ja soveltamisesta









1. tammikuuta – 31. joulukuuta 2021



Euroopan komission kertomus Euroopan parlamentille ja neuvostolle Euroopan unionin sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen täytäntöönpanosta ja soveltamisesta 1. tammikuuta – 31. joulukuuta 2021 Sisällys 1.Johdanto 2.Institutionaalinen kehys 3.Täytäntöönpanovälineet ja riitojenratkaisu 4.Tavarakauppa 5.Palvelut ja investoinnit, sähköinen kaupankäynti, teollis- ja tekijänoikeudet, julkiset hankinnat ja pk-yritykset 6.Energia 7.Avoimen ja terveen kilpailun tasapuoliset toimintaedellytykset ja kestävä kehitys 7.1. Työelämän normit ja sosiaaliset normit, ympäristö ja ilmasto, kestävä kehitys 7.2. Tukien valvonta 8.Liikenne 9.Kalastus 10.Sosiaaliturvan yhteensovittaminen 11.Lainvalvonta- ja rikosoikeusyhteistyö 12.EU:n ohjelmiin osallistuminen

13.Päätelmät 1.Johdanto Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välinen kauppa- ja yhteistyösopimus allekirjoitettiin 30. joulukuuta 2020. Se tuli väliaikaisesti voimaan 1. tammikuuta 2021. Kun ratifiointiprosessi oli saatu valmiiksi EU:ssa ja Yhdistyneessä kuningaskunnassa, sopimus tuli virallisesti voimaan 1. toukokuuta 2021. Kauppa- ja yhteistyösopimus luo kattavan perustan osapuolten välisille suhteille monilla eri aloilla, joita ovat muun muassa kauppa, liikenne, kalastus, lainvalvonta ja oikeudellinen yhteistyö rikosasioissa, temaattinen yhteistyö sekä osallistuminen EU:n ohjelmiin. Sopimuksessa on määräyksiä, joilla varmistetaan tasapuoliset toimintaedellytykset, kestävä kehitys ja perusoikeuksien kunnioittaminen, sekä hallintoa ja riitojenratkaisua koskevat järjestelyt. Tämä kauppa- ja yhteistyösopimus on ainutlaatuinen EU:n ja EU:n ulkopuolisten maiden välisten vapaakauppasopimusten joukossa, koska se on tehty entisen jäsenvaltion kanssa. Tämän seurauksena kauppa- ja yhteistyösopimuksen mukaiset kaupan ja yhteistyön ehdot muuttuivat rajoitetummiksi kuin ennen vuoden 2020 loppua, jolloin erosopimuksessa määrätty siirtymäaika päättyi. Tämä on väistämätöntä seurausta siitä, että Yhdistynyt kuningaskunta erosi EU:n tulliliitosta ja sisämarkkinoista. EU:n tavoitteena on luoda vakaat ja myönteiset suhteet Yhdistyneeseen kuningaskuntaan. Vaikka kauppa- ja yhteistyösopimuksen mukaisten yhteistyörakenteiden perustamisessa on edistytty hyvin, joitakin haasteita on vielä jäljellä. Myös laajemmissa suhteissa Yhdistyneeseen kuningaskuntaan on edelleen vaikeuksia, jotka koskevat erityisesti erosopimuksen Irlantia ja Pohjois-Irlantia koskevan pöytäkirjan täytäntöönpanoa. Tämä on ensimmäinen kauppa- ja yhteistyösopimuksen täytäntöönpanoa ja soveltamista koskeva kertomus, jota edellytetään 29. huhtikuuta 2021 annetun neuvoston päätöksen (EU) 2021/689 2 artiklan 4 kohdassa. Kertomuksessa esitetään tilanne useilla kauppa- ja yhteistyösopimuksen soveltamisalaan kuuluvilla aloilla sen ensimmäisenä soveltamisvuonna. Kertomuksessa pyritään myös kvantifioimaan kauppa- ja yhteistyösopimuksen vaikutus tiedoilla, jos niitä on saatavilla. 2.Institutionaalinen kehys Kauppa- ja yhteistyösopimuksella luodaan oma institutionaalinen kehys sen täytäntöönpanon valvomiseksi ja helpottamiseksi. Tämä rakenne otettiin onnistuneesti käyttöön vuonna 2021, ja se on nyt täysin toimiva. Kumppanuusneuvosto, joka valvoo kauppa- ja yhteistyösopimuksen täytäntöönpanoa poliittisella tasolla, kokoontui ensimmäisen kerran 9. kesäkuuta 2021. Osapuolet keskustelivat muun muassa kalastuksesta, työviisumimaksujen syrjimättömyydestä, lainvalvonta- ja oikeusyhteistyöstä sekä Yhdistyneen kuningaskunnan osallistumisesta EU:n ohjelmiin. Yhteisestä julkilausumasta ei kuitenkaan päästy sopimukseen, koska Yhdistynyt kuningaskunta kieltäytyi viittaamasta erosopimuksen täysimääräiseen täytäntöönpanoon edellytyksenä vakaille tuleville suhteille. Kaikki kumppanuusneuvostoa kauppa- ja yhteistyösopimuksen kattamissa asioissa avustavat yhteiset elimet, mukaan lukien kauppakumppanuuskomitea ja 11 erityiskauppakomiteaa, jotka tukevat neuvoston toimintaa erityisaloilla, pitivät kokouksia vuoden 2021 aikana: ·sosiaaliturvan yhteensovittamista käsittelevä erityiskomitea (6. heinäkuuta 2021) ·energia-alan erityiskomitea (14. heinäkuuta 2021) ·kalastuksen erityiskomitea (20. heinäkuuta ja 27. lokakuuta 2021) ·terveys- ja kasvinsuojelutoimia käsittelevä erityiskauppakomitea (22.–23. syyskuuta 2021) ·tulliyhteistyötä ja alkuperäsääntöjä käsittelevä erityiskauppakomitea (7. lokakuuta 2021) ·tavaroiden erityiskauppakomitea (8. lokakuuta 2021) ·palvelujen, investointien ja sähköisen kaupankäynnin erityiskauppakomitea (11. lokakuuta 2021) ·julkisten hankintojen erityiskauppakomitea (12. lokakuuta 2021)

·avoimen ja terveen kilpailun tasapuolisia toimintaedellytyksiä ja kestävää kehitystä käsittelevä erityiskauppakomitea (12. lokakuuta 2021) ·teollis- ja tekijänoikeuksia käsittelevä erityiskauppakomitea (13. lokakuuta 2021) ·sääntely-yhteistyötä käsittelevä erityiskauppakomitea (13. lokakuuta 2021) ·lentoliikenteen erityiskomitea (14. lokakuuta 2021) ·kaupan teknisiä esteitä käsittelevä erityiskauppakomitea (15. lokakuuta 2021) ·lainvalvonta- ja oikeusyhteistyön erityiskomitea (19. lokakuuta 2021) ·kauppakumppanuuskomitea (16. marraskuuta 2021) ·lentoturvallisuuden erityiskomitea (23. marraskuuta 2021) ·tieliikenteen erityiskomitea (24. marraskuuta 2021) ·arvonlisäveroja sekä veroihin ja maksuihin liittyvien saatavien perintää koskevaa hallinnollista yhteistyötä käsittelevä erityiskauppakomitea (15. joulukuuta 2021) sekä ·unionin ohjelmiin osallistumista käsittelevä erityiskomitea (21. joulukuuta 2021). Sovittujen järjestelyjen mukaisesti Euroopan komissio edusti EU:ta näissä kokouksissa, kun taas EU:n puolesta esitettävät kannat koordinoitiin neuvoston kanssa. Jäsenvaltioiden edustajat osallistuivat kokouksiin osana EU:n valtuuskuntaa. Euroopan parlamentille tiedotettiin yhteisten elinten toiminnasta. Myös EU:n ja Yhdistyneen kuningaskunnan parlamentaarisen yhteistyön vakiinnuttamiseksi toteutettiin toimia. Osapuolet sopivat, että kauppa- ja yhteistyösopimuksella perustetussa parlamentaarisessa kumppanuuskokouksessa, jäljempänä ’kumppanuuskokous’, on 35 jäsentä Euroopan parlamentista ja 35 jäsentä Yhdistyneen kuningaskunnan parlamentista. EU:n valtuuskunta kumppanuuskokoukseen hyväksyttiin lokakuussa 2021. Kumppanuuskokous aloittaa työnsä vuonna 2022. Myös kansalaisyhteiskunnan osallistaminen kauppa- ja yhteistyösopimuksen täytäntöönpanoon on alkanut. Komissio ja Yhdistynyt kuningaskunta ovat hyväksyneet epävirallisesti kansalaisyhteiskuntafoorumin toimintaohjeet. Kumppanuusneuvoston on hyväksyttävä nämä toimintaohjeet, jotta kansalaisyhteiskuntafoorumi voi aloittaa työnsä. Lisäksi on perustettu EU:n sisäinen neuvoa-antava ryhmä mahdollistamaan laajempi vuoropuhelu kauppa- ja yhteistyösopimuksen kattamista asioista. Sisäistä neuvoa-antavaa ryhmää tukee Euroopan talous- ja sosiaalikomitea, joka koordinoi kokouksia ja ylläpitää yhteyksiä kansalaisyhteiskuntaa edustaviin kumppaneihin. Sisäisen neuvoa-antavan ryhmän ensimmäinen kokous pidettiin 25. marraskuuta 2021. 3.Täytäntöönpanovälineet ja riitojenratkaisu Komissio perusti vastauksena jäsenvaltioiden pyyntöihin keskitetyn yhteyspisteen, jonka kautta sidosryhmät voivat tehdä kauppa- ja yhteistyösopimuksen täytäntöönpanoon liittyviä valituksia. EU:n yritykset, kansalaisjärjestöt, työnantajat, ammattiliitot ja suuri yleisö voivat käyttää tätä järjestelmää ensimmäisenä yhteyspisteenä, johon ne raportoivat kauppa- ja yhteistyösopimuksen täytäntöönpanoon liittyvistä ongelmista. Keskitetty yhteyspiste on yhdistetty komission kehittämiin nykyisiin välineisiin, kuten keskitettyyn asiointipisteeseen, jossa tehdään kauppaan liittyviä valituksia, jotka koskevat esimerkiksi markkinoille pääsyä koskevia ongelmia, tasapuolisia toimintaedellytyksiä tai kestävää kehitystä. Nämä välineet ovat osoitus komission lisääntyneistä toimista kansainvälisten sopimustensa täytäntöönpanon ja sen valvonnan tehostamiseksi. Lisäksi komissio teki täytäntöönpanotoimenpiteiden käynnistämiseksi lainsäädäntöehdotuksia yksipuolisten toimenpiteiden ja täytäntöönpanotoimenpiteiden hyväksymisestä, jolla korvattaisiin kauppa- ja yhteistyösopimuksen tekemisestä annetussa neuvoston päätöksessä (EU) 2021/689 säädetty valtuutus. Vuonna 2021 kumpikaan osapuoli ei pyytänyt neuvotteluja tai välitystuomioistuimen perustamista kauppa- ja yhteistyösopimuksen riitojenratkaisua koskevien sääntöjen mukaisesti. Osana näiden sääntöjen täytäntöönpanoa EU ehdotti 14. joulukuuta 2021 virallisesti henkilöitä, jotka ovat halukkaita ja kykeneviä toimimaan välitystuomioistuimen jäseninä. 4.Tavarakauppa Siirtymäkauden lopussa Yhdistynyt kuningaskunta ja EU jakautuivat kahdeksi erilliseksi tullialueeksi ja kahdeksi erilliseksi tavaramarkkinaksi, joilla kummallakin on oma sääntelyjärjestelmänsä, mikä aiheuttaa väistämättä esteitä kaupankäynnille.

Vaikka kauppa- ja yhteistyösopimuksessa määrätään kaupasta, jossa kaikki osapuolten välinen tuonti tapahtuu ilman tulleja ja kiintiöitä, kitkaton tavarakauppa päättyi ja tullien ulkopuolisia kaupan esteitä alkoi esiintyä uudelleen. Vuodesta 2021 alkaen kaikkeen Yhdistyneestä kuningaskunnasta EU:hun suuntautuvaan vientiin sovelletaan tullimenettelyjä ja -tarkastuksia. Maatalouselintarvikelähetysten mukana on oltava terveystodistukset, ja niille on tehtävä terveys- ja kasvinsuojelutarkastukset jäsenvaltioiden rajatarkastusasemilla. Kaikkien tavaroiden on myös oltava erilaisten sääntöjen ja sääntelytoimenpiteiden mukaisia, koska vastavuoroisen tunnustamisen periaatetta ei enää sovelleta. Lisäksi osapuolten välillä kaupattavien tavaroiden on oltava kauppa- ja yhteistyösopimuksessa vahvistettujen alkuperäsääntöjen mukaisia, jotta niihin voidaan soveltaa tullietuuskohtelua 0 prosentin tulleineen. Tavaran alkuperän todistaminen voi olla vaivalloista, erityisesti jos yritykset hankkivat komponentteja useista maista. Etuuskohtelun hyödyntämisen helpottamiseksi komissio antoi lainsäädäntöä, jolla vahvistetaan siirtymäkausi, jonka aikana EU:n viejät voivat antaa alkuperävakuutuksia tavarantoimittajien ilmoitusten perusteella, myös ilman täydellisiä asiakirjoja, edellyttäen, että viejät saisivat ne vuoden 2021 loppuun mennessä. Vuodesta 2022 alkaen sovelletaan alkuperävakuutusten laatimista koskevia normaaleja vaatimuksia. Yhdistyneestä kuningaskunnasta peräisin olevassa EU:n tuonnissa yli 80 prosenttia tavaroista hyötyi etuuskohtelusta. Komissio varmistaa yhdessä jäsenvaltioiden kanssa alkuperäsääntöjen asianmukaisen täytäntöönpanon ja antaa ohjeita ja selityksiä tulliviranomaisille ja yrityksille. Vaikka alkuperätavaroista ei kannettu tulleja, yritykset raportoivat monista häiriöistä toimitusketjuissa. EU:n yritysten kohtaamat vaikeudet ovat odotusten mukaisia eli seuraavanlaisia: ·lisääntyneet kustannukset, koska yritysten on noudatettava kahta sääntelyjärjestelmää ja lisämuodollisuuksia ·uusien menettelyvaatimusten aiheuttamat viivästykset rajalla sekä ·vaikeus noudattaa muuttuvia tuontisääntöjä. Komissio on pyrkinyt kaikin tavoin auttamaan jäsenvaltioita ja EU:n yrityksiä toimimaan uudessa ympäristössä. Esimerkiksi terveys- ja kasvinsuojeluvaatimukset aiheuttivat vuoden 2021 alussa tiettyjä ongelmia, joten terveys- ja kasvinsuojelusääntöjen asianmukaisesta soveltamisesta annettiin nopeasti ohjeita. Tullialalla julkaistiin alkuperäsääntöjä ja muita tulliin liittyviä kysymyksiä koskevat ohjeet yhdessä tarkistuslistojen ja muiden asiaankuuluvien tietojen kanssa. Tämän seurauksena ongelmien määrä väheni merkittävästi kummallakin alalla vuoden edetessä. Yhdistynyt kuningaskunta puolestaan lykkäsi toistuvasti EU:sta tulevaa tuontia koskevien tulli- sekä terveys- ja kasvinsuojeluvaatimusten täytäntöönpanoa vuonna 2021. Näiden muodollisuuksien täytäntöönpano alkoi tammikuussa 2022, ja ne otetaan vaiheittain käyttöön lokakuuhun 2022 mennessä rajatoimintamallissa (Border Operating Model) määritellyn vaiheittaisen lähestymistavan mukaisesti. Niiden soveltaminen voi olla haastavaa EU:n viejille ja jäsenvaltioille uusien menettelyjen logistisen vaikutuksen vuoksi, erityisesti siksi, että vaaditut ilmoitukset ja niihin liittyvät asiakirjat on toimitettava ennen tavaroiden lähettämistä EU:n satamista Yhdistyneeseen kuningaskuntaan, ja siksi, että Yhdistyneen kuningaskunnan käyttöön ottama tietotekninen järjestelmä on monimutkainen. Komissio on tiiviissä yhteydessä jäsenvaltioihin varmistaakseen, että niiden hallinnot ja yritykset ovat hyvin valmistautuneita. Asiaa koskevat tiedot ovat saatavilla myös komission verkkosivustolla. Terveys- ja kasvinsuojeluvaatimusten soveltamisalaan kuuluvien tavaroiden kaupan helpottamiseksi Yhdistyneeseen kuningaskuntaan suuntautuvassa viennissä edellytettyjen terveystodistusten sähköiset mallit on asetettu kaikkien jäsenvaltioiden saataville ja komissio on keskustellut Yhdistyneen kuningaskunnan viranomaisten kanssa niiden hyväksymisestä. Vaikka on vielä liian aikaista arvioida Yhdistyneen kuningaskunnan EU:n sisämarkkinoilta poistumisen täysimääräisiä taloudellisia vaikutuksia, uusimmat tiedot osoittavat, että EU:n ja Yhdistyneen kuningaskunnan väliset kauppavirrat ovat osittain vakiintuneet vuonna 2021 siirtymäkauden päättymisen jälkeen tapahtuneen pudotuksen jälkeen. Ne ovat kuitenkin edelleen pienempiä kuin vuonna 2019 ja sitä ennen. Eurostat arvioi tavarakaupasta, että EU:n tuonti Yhdistyneestä kuningaskunnasta on 146 miljardia euroa vuonna 2021, mikä on paljon vähemmän kuin vuonna 2020 (−13,6 prosenttia) ja vuonna 2019 (−24,8 prosenttia). EU:n Yhdistyneeseen kuningaskuntaan suuntautuvan viennin arvioidaan olevan 283 miljardia euroa, mikä on 1,9 prosenttia enemmän kuin vuonna 2020 mutta edelleen 11,4 prosenttia vähemmän kuin vuonna 2019. Taulukosta 1 käy ilmi, että EU:n tavaratuonti ja -vienti muiden kumppaneiden kanssa kasvoivat jyrkästi vuonna 2021 verrattuna vuoteen 2020 (tuonti +27 prosenttia ja vienti +14,6 prosenttia) ja ylittivät vuoden 2019 pandemiaa edeltävän tason (tuonti 12,5 prosenttia ja vienti 4,7 prosenttia), kun taas kaupankäynti Yhdistyneen kuningaskunnan kanssa on vielä kaukana pandemiaa edeltävästä tasosta. Vaikutukset ovat kohdistuneet erityisesti koneisiin ja kuljetusvälineisiin, joiden osuus kahdenvälisestä kaupasta on merkittävä. EU:n tuonti Yhdistyneestä kuningaskunnasta supistui tällä alalla 26,2 prosenttia vuonna 2021 vuoteen 2020 verrattuna ja 37,9 prosenttia vuoteen 2019 verrattuna. EU:n vienti supistui 3,1 prosenttia vuonna 2021 vuoteen 2020 verrattuna ja 20,5 prosenttia vuoteen 2019 verrattuna. Absoluuttisesti mitattuna EU:n koneiden ja kuljetuslaitteiden tuonti ja vienti Yhdistyneen kuningaskunnan kanssa oli vuonna 2021 yli 52 miljardia euroa pienempi kuin vuonna 2019. Taulukko 1. EU27 Tavarakauppa vuonna 2021 kumppaneittain ja SITC-luokittain edellisiin vuosiin verrattuna EU:n tuonti muutos (%) verrattuna vuoteen EU:n vienti muutos (%) verrattuna vuoteen 2021 miljoonaa euroa 2020 2019 2021 miljoonaa euroa 2020 2019 EU27:n kauppa kumppaneittain Kaikki tuotteet yhteensä Yhdistynyt kuningaskunta 146 025 -13,6 -24,8 283 589 1,9 -11,4 EU27:n ulkopuoliset (pois lukien Yhd. kuningaskunta) 1 965 514 27,0 12,5 1 896 887 14,6 4,7 EU27:n kauppa SITC-luokittain Kumppani: Yhdistynyt kuningaskunta 0 – Elintarvikkeet ja elävät eläimet 9 444 -26,8 -31,5 31 716 -4,5 -3,9 1 – Juomat ja tupakka 2 637 -9,8 -23,5 6 269 5,1 7,3 2 – Ravinnoksi kelpaamattomat raaka-aineet lukuun ottamatta polttoaineita 4 349 34,1 22,9 9 535 53,9 55,3 3 – Poltto- ja voiteluöljyt sekä muut vastaavat 20 913 37,8 -6,5 10 775 92,6 6,9 4 – Eläin- ja kasviöljyt, -rasvat ja -vahat 451 -21,4 -6,3 1 034 2,6 9,7 5 – Muualla luokittelemattomat kemialliset ja vastaavat tuotteet 26 286 -20,8 -20,6 45 316 2,8 -6,8 6 – Valmistetut tuotteet valmistusaineen mukaan 16 274 -0,3 -11,9 35 604 11,8 -1,7 7 – Koneet ja kuljetusvälineet 42 823 -26,2 -37,9 102 872 -3,1 -20,5 8 – Erinäiset tavarat 13 917 -36,0 -44,3 33 592 -8,3 -22,1 9 – Luokittelematon 8 931 83,0 72,7 6 877 -9,6 1,3 EU27:n kauppa SITC-luokittain Kumppanit: EU27:n ulkopuoliset (pois lukien Yhd. kuningaskunta) 0 – Elintarvikkeet ja elävät eläimet 98 296 8,2 5,1 103 475 5,9 12,2 1 – Juomat ja tupakka 6 599 4,2 -3,1 34 035 15,5 6,7 2 – Ravinnoksi kelpaamattomat raaka-aineet lukuun ottamatta polttoaineita 87 727 34,3 29,5 53 542 32,2 26,8 3 – Poltto- ja voiteluöljyt sekä muut vastaavat 359 916 74,6 5,6 93 312 59,5 -0,1 4 – Eläin- ja kasviöljyt, -rasvat ja -vahat 13 458 27,2 48,7 6 642 20,0 32,9 5 – Muualla luokittelemattomat kemialliset ja vastaavat tuotteet 244 176 22,1 20,9 410 917 12,0 14,7 6 – Valmistetut tuotteet valmistusaineen mukaan 222 081 26,8 24,0 203 994 18,4 5,8 7 – Koneet ja kuljetusvälineet 627 878 18,5 10,3 727 950 11,3 -1,9 8 – Erinäiset tavarat 272 572 17,8 8,2 223 366 16,7 4,4 9 – Luokittelematon 32 811 1,2 24,9 39 655 2,1 -1,3 Lähde: Eurostat EXT_ST_EU27_2020SITC 18.2.2022 5.Palvelut ja investoinnit, sähköinen kaupankäynti, teollis- ja tekijänoikeudet, julkiset hankinnat ja pk-yritykset Siirtymäkauden päätyttyä päättyivät myös henkilöiden vapaa liikkuvuus sekä palvelujen tarjoamisen vapaus, pääoman liikkuvuus ja sijoittautumisvapaus, mikä muutti merkittävästi tapaa, jolla kummankin osapuolen palveluntarjoajat voivat päästä toisen osapuolen markkinoille. Palvelujen tarjoamisesta, joka tapahtuu nyt tilanteessa, jossa toinen osapuoli on EU:n ulkopuolinen maa, on tullut entistä haastavampaa. Yritykset, jotka aikovat tarjota palveluja, tai sijoittajat, jotka haluavat sijoittautua toisen osapuolen alueelle, kohtaavat uusia sääntelyyn ja hallintoon liittyviä esteitä. Esimerkiksi kotimaassa saadut luvat eivät ole enää voimassa vastaanottavassa maassa, ammattipätevyyttä ei tunnusteta yhtä helposti kuin EU:ssa ja maahanmuuttosääntöjä sovelletaan. Yhdistyneen kuningaskunnan palveluntarjoajiin ja sijoittajiin sovelletaan erilaisia sääntöjä kussakin 27 jäsenvaltiossa. Vaikka kauppa- ja yhteistyösopimus sisältää säännöksiä, joilla vähennetään tiettyjä markkinoille pääsyn esteitä esimerkiksi kieltämällä määrälliset rajoitukset, kuten sijoittajien ja palveluntarjoajien taloudelliset tarvehankinnat, tai tarjoamalla mahdollisuus ammattipätevyyden tunnustamiseen, kauppa- ja yhteistyösopimuksen kehystä ei voida verrata sijoittautumisvapauteen tai palvelujen tarjoamisen vapauteen sisämarkkinoilla. Kauppa- ja yhteistyösopimuksessa määrätään myös sähköisen kaupankäynnin helpottamisesta ja teollis- ja tekijänoikeuksien suojaamista koskevien normien tiukentamisesta sekä julkisten hankintojen markkinoille pääsyä koskevista säännöistä. Vuoden 2021 kolmen ensimmäisen neljänneksen tiedot osoittavat, että palvelukauppa ei ole vielä palannut pandemiaa edeltäneelle tasolle. Taulukosta 2 käy ilmi, että huolimatta vuoden 2020 yhdeksän ensimmäisen kuukauden aikana tapahtuneesta elpymisestä EU:n tuonti Yhdistyneestä kuningaskunnasta ja sen muista kauppakumppaneista on paljon vähäisempää kuin vastaavana ajanjaksona vuonna 2019. Tuonti Yhdistyneestä kuningaskunnasta supistui −9,3 prosenttia ja tuonti muualta maailmasta −8 prosenttia. Kun verrataan EU:n vientiä vuoden 2021 kolmella ensimmäisellä neljänneksellä samaan ajanjaksoon vuonna 2019, väheneminen on merkittävämpää viennissä Yhdistyneeseen kuningaskuntaan (−13,2 prosenttia) kuin viennissä muihin EU:n kauppakumppaneihin (−4,8 prosenttia). Yksi eniten kärsineistä aloista on matkailu, eikä sillä ole merkkejä elpymisestä vuoteen 2020 verrattuna. EU:n tuonti ja vienti sekä Yhdistyneen kuningaskunnan että sen muiden kauppakumppaneiden kanssa vuoden 2021 yhdeksän ensimmäisen kuukauden aikana on vielä kaukana saman ajanjakson tasosta vuonna 2019. Myös liikennepalveluihin, rakennuspalveluihin ja teollis- ja tekijänoikeuksien käytöstä perittyihin maksuihin kohdistuu huomattavia vaikutuksia, mutta tämä koskee pääasiassa EU:n ja Yhdistyneen kuningaskunnan välistä kauppaa, kun taas EU:n ja sen muiden kauppakumppaneiden välinen kauppa ylittää nyt vuoden 2019 ensimmäisten yhdeksän kuukauden tasot. Tämä on osoitus Yhdistyneen kuningaskunnan EU:sta eroamisen vaikutuksesta.

Komissio keskittyi koko vuoden 2021 ajan kauppa- ja yhteistyösopimuksen täytäntöönpanoon liittyvien esteiden poistamiseen. Se pystyi esimerkiksi selventämään Yhdistyneen kuningaskunnan maahanmuuttosääntöjä, jotka koskevat alihankkijoiden oikeutta suorittaa asennus- ja huoltopalveluja maan alueella. Komissio noudatti osaltaan kauppa- ja yhteistyösopimuksen avoimuusvelvoitteita. Tiedot luonnollisten henkilöiden tarjoamista palveluista ovat nyt julkisesti saatavilla. Komissio täytti myös velvollisuutensa kehittää julkinen verkkosivusto, joka sisältää tietoa pk-yrityksistä. Komissio seuraa edelleen kauppa- ja yhteistyösopimuksen täytäntöönpanoa palveluissa ja investoinneissa, sähköisessä kaupankäynnissä, teollis- ja tekijänoikeuksissa, julkisissa hankinnoissa ja pk-yrityksissä ja vaatii kauppa- ja yhteistyösopimuksen noudattamista. Se seuraa yhdessä Yhdistyneen kuningaskunnan viranomaisten kanssa tulevaa julkisia hankintoja koskevaa lainsäädäntöä, joka on herättänyt huolta EU:n sidosryhmien keskuudessa. Komissio seuraa jatkossakin tiiviisti Yhdistyneen kuningaskunnan muun lainsäädännön kehityksen vaikutuksia, jotka koskevat kauppa- ja yhteistyösopimuksen kattamia asioita. Taulukko 2. EU27 Palvelukauppa vuoden 2021 yhdeksän ensimmäisen kuukauden aikana kumppaneittain ja palvelualoittain verrattuna edellisten vuosien vastaavaan ajanjaksoon EU:n tuonti muutos (%) kauteen tammi–syyskuu EU:n vienti muutos (%) kauteen tammi–syyskuu tammi–syyskuu 2021 tammi–syyskuu 2021 miljoonaa euroa 2020 2019 miljoonaa euroa 2020 2019 EU27:n kauppa kumppaneittain Kaikki palvelut yhteensä Yhdistynyt kuningaskunta 114 858 3,9 -9,3 143 253 6,4 -13,2 EU27:n ulkopuoliset (pois lukien Yhd. kuningaskunta) 499 174 -4,4 -8,0 574 356 12,3 -4,8 EU27:n kauppa palvelualoittain Kumppani: Yhdistynyt kuningaskunta Tuotannolliset palvelut 1 349 1,8 -8,7 3 721 -3,1 -2,9 Huolto- ja korjauspalvelut, muualle luokittelemattomat 1 414 -6,2 -27,6 1 792 -19,5 -24,9 Liikenne 9 101 -7,9 -27,4 15 534 4,0 -24,9 Matkailu 3 934 -33,0 -71,9 9 912 -9,7 -70,2 Rakentaminen 1 339 -5,6 -51,4 1 599 -12,8 -57,7 Vakuutus- ja eläkepalvelut 6 342 25,4 37,8 8 487 35,4 55,8 Rahoituspalvelut 20 121 22,8 19,8 22 693 12,1 11,9 Teollis- ja tekijänoikeuksien käytöstä perityt maksut, muualle luokittelemattomat 9 061 4,0 -21,8 7 267 8,6 -8,4 Televiestintä-, tietotekniikka- ja tietopalvelut 14 181 2,9 8,3 27 357 9,7 14,7 Muut liike-elämän palvelut 44 670 4,0 2,5 38 337 4,8 1,8 Henkilökohtaiset, kulttuuri- ja virkistyspalvelut 2 990 4,4 -11,5 2 798 15,8 8,1 Julkisyhteisöjen tuottamat tavarat ja tarjoamat palvelut, muualle luokittelemattomat 258 -55,6 -64,5 822 13,2 13,5 Kohdistamattomat palvelut 101 -39,4 -27,4 2 936 -1,0 13,3 EU27:n kauppa palvelualoittain Kumppanit: EU27:n ulkopuoliset (pois lukien Yhd. kuningaskunta) Tuotannolliset palvelut 11 556 10,5 14,5 16 907 12,4 8,5 Huolto- ja korjauspalvelut, muualle luokittelemattomat 8 427 -8,4 -17,3 11 019 -0,9 -11,1 Liikenne 96 165 20,4 1,8 126 803 31,8 8,0 Matkailu 26 230 -11,3 -63,6 32 400 -4,5 -66,4 Rakentaminen 2 371 1,3 -0,3 5 205 -16,5 -28,3 Vakuutus- ja eläkepalvelut 12 707 18,4 20,6 11 094 -0,4 3,1 Rahoituspalvelut 38 530 22,7 32,9 42 347 11,3 13,5 Teollis- ja tekijänoikeuksien käytöstä perityt maksut, muualle luokittelemattomat 104 010 21,6 38,4 51 547 -1,8 1,4 Televiestintä-, tietotekniikka- ja tietopalvelut 43 818 11,6 8,2 119 666 22,0 22,1 Muut liike-elämän palvelut 148 391 -31,3 -21,8 140 995 4,8 -1,2 Henkilökohtaiset, kulttuuri- ja virkistyspalvelut 4 779 -2,2 -12,6 7 318 5,9 -0,5 Julkisyhteisöjen tuottamat tavarat ja tarjoamat palvelut, muualle luokittelemattomat 1 984 -11,9 -14,1 3 738 -18,3 -15,3 Kohdistamattomat palvelut 208 -52,8 -50,0 5 319 72,8 63,2 Lähde: Eurostat. Euroopan unionin ja euroalueen maksutase – neljännesvuosittaiset tiedot (BPM6) – poimittu 18.2.2022 6.Energia Siirtymäkauden päätyttyä Yhdistynyt kuningaskunta ei enää osallistu EU:n energian sisämarkkinoille eikä niiden hallinnointiin ja kauppajärjestelyihin. Vaikka kauppa- ja yhteistyösopimuksessa on määräyksiä energiavirtojen helpottamisesta, kaupankäyntiprosesseista on tullut entistä monimutkaisempia. Kauppa- ja yhteistyösopimus mahdollistaa erityisten kauppajärjestelyjen kehittämisen EU:n ja Yhdistyneen kuningaskunnan välisille sähkövirroille. Ensin kummankin osapuolen siirtoverkonhaltijoita pyydettiin laatimaan kustannus-hyötyanalyysi. Toukokuussa 2021 yhteisesti esitelty analyysi tuotti kuitenkin epätyydyttäviä tuloksia, jotka viittasivat muun muassa vakavaan markkinoiden manipuloinnin ja markkinahäiriön riskiin. Komissio laatii parhaillaan vaihtoehtoja tämän velvoitteen täytäntöönpanemiseksi. Kauppa- ja yhteistyösopimuksessa määrätään myös yhteistyöstä, jossa kehitetään avomerellä tuotettavaa uusiutuvaa energiaa, jonka on tarkoitus olla keskeisessä asemassa molempien osapuolten kasvihuonekaasupäästöille asettamien nollanettopäästötavoitteiden saavuttamisessa. Pohjanmeren energiayhteistyön pohjalta vuonna 2021 aloitettiin neuvottelut yhteisymmärryspöytäkirjan allekirjoittamiseksi erityisen foorumin luomisesta Yhdistyneen kuningaskunnan kanssa käytäviin teknisiin keskusteluihin, jotka koskevat offshore-verkon kehittämistä ja Pohjanmeren alueen laajaa uusiutuvan energian potentiaalia. 7.Avoimen ja terveen kilpailun tasapuoliset toimintaedellytykset ja kestävä kehitys EU ja Yhdistynyt kuningaskunta sopivat kauppa- ja yhteistyösopimuksessa, että kauppa ja investoinnit edellyttävät olosuhteita, joilla varmistetaan tasapuoliset toimintaedellytykset ja kestävä kehitys. Tältä osin on seurattava tukien valvontaa, verotusta, työelämän normeja ja sosiaalisia normeja sekä ympäristöä ja ilmastoa koskevan Yhdistyneen kuningaskunnan lainsäädännön kehitystä ja raportoitava siitä neuvoston päätöksen (EU) 2021/689 2 artiklan 4 kohdan mukaisesti. Tämän kehityksen seuraamiseksi komissio hyödyntää yksiköidensä ja jäsenvaltioiden keräämiä tietoja, EU:n sidosryhmiltä saatuja tietoja, virallisia ja epävirallisia yhteyksiä kansainvälisillä ja monenvälisillä foorumeilla sekä kauppa- ja yhteistyösopimuksen nojalla perustettuja erityiskomiteoita. Komissio myös seuraa tiiviisti sääntelymuutosten kehitystä analysoimalla ajatushautomoiden, yritysten, kansalaisjärjestöjen, tiedotusvälineiden ja muiden sidosryhmien raportteja. Komissio saa tietoja analyysejään varten myös kauppa- ja yhteistyösopimuksella perustetusta keskitetystä yhteyspisteestä. 7.1.Työelämän normit ja sosiaaliset normit, ympäristö ja ilmasto, kestävä kehitys Eroamisensa jälkeen Yhdistynyt kuningaskunta ilmoitti laajamittaisesta sääntelyn uudistamisesta osana ”lakiensa hallinnan palauttamista” ja käynnisti julkisen kuulemisen paremman sääntelyn kehyksen uudistamisesta. Yhdistyneen kuningaskunnan hallitus ilmoitti aikovansa perustaa työ- ja sosiaalipolitiikan alalla yhden työoikeuksien valvontaelimen, jonka tehtävänä on varmistaa maan työlainsäädännön keskitetty valvonta. Komissio seuraa tiiviisti tätä lainsäädännön kehitystä, erityisesti elimen valtuuksia ja resursseja toteuttaa valvontatehtävänsä. Kun laki tulee voimaan, komissio seuraa tarkasti, noudatetaanko asiaankuuluvia työelämän ja sosiaalisia normeja tosiasiallisesti, kuten kauppa- ja yhteistyösopimuksessa edellytetään. Komissio ja Yhdistynyt kuningaskunta keskustelivat asiasta avoimen ja terveen kilpailun tasapuolisia toimintaedellytyksiä ja kestävää kehitystä käsittelevän erityiskauppakomitean ensimmäisessä kokouksessa, jossa molemmat osapuolet olivat yhtä mieltä työntekijöiden oikeuksien tehokkaan täytäntöönpanon tärkeydestä. Yhdistynyt kuningaskunta on hyväksynyt myös ympäristölain 2021 , jolla perustetaan ympäristönsuojeluvirasto ja käsitellään jätteisiin, biodiversiteettiin, ilmanlaatuun, veteen ja suojeluun liittyviä erityisiä poliittisia näkökohtia. Tässä tapauksessa komissio myös seuraa, onko virastolla riittävät valtuudet ja resurssit, jotta se voi valvoa tehokkaasti ympäristösääntöjen noudattamista kauppa- ja yhteistyösopimuksen velvoitteiden mukaisesti. Lisäksi komissio kiinnittää huomiota ympäristösitoumusten tehokkaaseen noudattamiseen säädöksen ja sitä seuraavan johdetun oikeuden hyväksymisen jälkeen. Kemianteollisuutta sääntelevät EU:n säännöt saatettiin vuonna 2021 osaksi Yhdistyneen kuningaskunnan kansallista lainsäädäntöä muutamin mukautuksin, jotka johtuivat maan eroamisesta EU:sta. Komissio seuraa tiiviisti Yhdistyneen kuningaskunnan lähestymistapaa kemiallisten aineiden rajoituksiin, lupiin ja rekisteröinteihin, jotta varmistetaan asiaankuuluvien kauppa- ja yhteistyösopimuksen velvoitteiden noudattaminen. Ilmastonsuojelun alalla Yhdistynyt kuningaskunta on ottanut käyttöön oman päästökauppajärjestelmänsä. Järjestelmää sovelletaan energiavaltaisiin teollisuudenaloihin, sähköntuotantoalaan ja ilmailuun. Se kattaa toimet, joihin liittyy polttoaineiden polttamista laitoksissa. Lentoliikenteessä järjestelmää sovelletaan Yhdistyneen kuningaskunnan sisäisiin lentoihin sekä Gibraltariin ja Euroopan talousalueelle suuntautuviin lentoihin. Yhdistynyt kuningaskunta on järjestänyt päästöoikeuksien kauppaan liittyviä huutokauppoja toukokuusta 2021 lähtien. Selvityshinnat ovat toistaiseksi olleet tasoilla, jotka ovat vertailukelpoisia EU:n hintojen kanssa tai näitä korkeampia. Euroopan sosiaalisen peruskirjan 18 artiklan 2 kohdassa edellytetään, että Yhdistynyt kuningaskunta poistaa leimamaksut, mukaan lukien työhön liittyvät viisumimaksut, tai vähentää niitä. Yhdistynyt kuningaskunta on soveltanut viime aikoihin asti 55 Englannin punnan alennusta pitkäaikaisten viisumien maksuihin kaikille työntekijöille, jotka tulevat niistä valtioista, jotka hyväksyivät vuonna 1961 allekirjoitettavaksi avatun perusoikeuskirjan. Yhdistynyt kuningaskunta ilmoitti joulukuussa 2020, että vuodesta 2021 alkaen alennusta ei sovelleta viiden EU:n jäsenvaltion kansalaisiin. Yhdistynyt kuningaskunta ilmoitti heinäkuussa 2021 aikomuksestaan irtisanoutua Euroopan sosiaalisen peruskirjan 18 artiklan 2 kohdasta. Yhdistynyt kuningaskunta päätti syyskuussa 2021 poistaa viisumimaksun alennuksen kaikilta EU:n kansalaisilta helmikuusta 2022 alkaen. Komissio otti tämän asian esille kumppanuusneuvoston sekä avoimen ja terveen kilpailun tasapuolisia toimintaedellytyksiä ja kestävää kehitystä käsittelevän erityiskauppakomitean kokouksissa. Komissio ilmaisi pettymyksensä siihen, että Yhdistynyt kuningaskunta ei laajentanut viisumimaksualennusta kyseisten viiden EU:n jäsenvaltion kansalaisiin vaan päätti sen sijaan poistaa alennuksen kokonaan. 7.2.Tukien valvonta Yhdistyneen kuningaskunnan hallitus esitti kesäkuussa 2021 tukien valvontaa koskevan lakiehdotuksen, jolla pyritään luomaan oikeudellinen kehys tulevalle tukien valvonnalle. Lakiehdotuksessa säädetään aineellisista ja täytäntöönpanosäännöistä.

Aineellisten sääntöjen osalta lakiehdotus sisältää tuen määritelmän sekä tukia koskevat yleiset ja erityiset periaatteet, jotka perustuvat kauppa- ja yhteistyösopimuksessa vahvistettuihin periaatteisiin sekä avoimuutta koskeviin säännöksiin. Täytäntöönpanon osalta lakiehdotuksella perustetaan kuluttaja- ja markkinaviranomaisen tukiyksikkö, joka toimii riippumattomana elimenä, jolla on valta valvoa tukia. Lakiehdotuksessa säädetään tukien jälkivalvontajärjestelmästä, jossa on joitakin ennakkovalvonnan elementtejä. Kilpailuasioiden muutoksenhakutuomioistuin (Competition Appeal Tribunal) voi antaa perintämääräyksen, jos tuki on myönnetty lainvastaisesti. Odotettavissa on lisää täytäntöönpanosääntöjä ja -ohjeita. Komissio seuraa tilanteen kehittymistä edelleen. Komissio tarkastelee myös tukia, joita myönnetään uusiutuvan energian tukemiseen Yhdistyneen kuningaskunnan hinnanerosopimusjärjestelmässä. Komissio ilmaisi huolensa ”Yhdistyneestä kuningaskunnasta peräisin olevan sisällön osuuden” sisällyttämisestä toimitusketjun suunnittelua koskevaan kyselylomakkeeseen. Komissio otti tämän asian esiin tavaroiden erityiskauppakomitean, avoimen ja terveen kilpailun tasapuolisia toimintaedellytyksiä ja kestävää kehitystä käsittelevän erityiskauppakomitean sekä kauppakumppanuuskomitean kokouksissa. Komissio pyysi Yhdistynyttä kuningaskuntaa poistamaan kyselylomakkeesta paikallista sisältöä koskevat tiedot ja muuttamaan tukikelpoisuusperusteiden pisteytystä sekä antamaan lisäohjeita sen vahvistamiseksi, että Yhdistyneestä kuningaskunnasta peräisin olevaa sisältöä koskeva kysymys on poistettu ja että sitä ei pisteytetä millään tavalla myöskään täytäntöönpanovaiheessa, millä poistetaan tosiasiallisesti sijainnin merkitys. Yhdistynyt kuningaskunta on ehdottanut kahdeksan vapaasataman perustamista, ja kaksi niistä otettiin käyttöön vuonna 2021. Niihin sovelletaan erityisiä sääntöjä, kuten suoria verotoimenpiteitä (esimerkiksi verohelpotuksia) ja yksinkertaistettuja tullimenettelyjä tai kauppaa ja investointeja koskevia tukia. Komissio seuraa edelleen niiden perustamista ja valvoo, että niissä noudatetaan kauppa- ja yhteistyösopimuksen tasapuolisia toimintaedellytyksiä koskevia määräyksiä, erityisesti tukia ja verotusta koskevia määräyksiä. 8.Liikenne Siirtymäkauden päätyttyä Yhdistynyt kuningaskunta ei hyödy enää EU:n liikenteen sisämarkkinoista. Vaikka kauppa- ja yhteistyösopimuksessa määrätään EU:n ja Yhdistyneen kuningaskunnan välisten yhteyksien ylläpitämistä koskevista säännöistä, liikenteenharjoittajien pääsyoikeudet, erityisesti ilmailun ja tieliikenteen alalla, ovat selvästi suppeammat kuin EU:n sisämarkkinoilla sovellettavat pääsyoikeudet. Esimerkiksi Yhdistyneen kuningaskunnan lentoyhtiöt eivät voi enää tarjota säännöllisiä lentoliikennepalveluja jäsenvaltioiden välillä. Osapuolten sopimia lento- ja tieliikennettä koskevia vastavuoroisia oikeuksia alettiin soveltaa välittömästi kauppa- ja yhteistyösopimuksen voimaantulon jälkeen, ja ne ovat toistaiseksi olleet ongelmattomia. Kauppa- ja yhteistyösopimus antaa myös mahdollisuuden tehdä kahdenvälisiä sopimuksia jäsenvaltioiden ja Yhdistyneen kuningaskunnan välillä pelkästään rahtia kuljettavista lentoliikennepalveluista niin kutsuttujen ”viidennen vapauden oikeuksien” nojalla. Neuvoston päätöksen (EU) 2021/689 6 artiklan mukaisen luvan perusteella seuraavat jäsenvaltiot ovat ilmoittaneet vuoden 2021 loppuun mennessä komissiolle sopimuksistaan Yhdistyneen kuningaskunnan kanssa: Luxemburg, Malta, Ranska, Slovakia, Saksa, Viro, Tšekki, Suomi, Belgia, Ruotsi, Tanska, Bulgaria, Unkari, Latvia, Alankomaat, Irlanti, Kypros, Kreikka ja Liettua. Niiden alueella suunniteltujen ilma-alusten, moottoreiden ja potkureiden lentokelpoisuustarkastusten sekä niihin liittyvien sertifiointiprosessien osalta vuonna 2021 saatiin valmiiksi 15 validointia, jotka koostuvat pääasiassa täydentävistä tyyppihyväksyntätodistuksista tai olemassa olevien mallien muutoksista. Niistä EU:n lentoturvallisuusvirasto myönsi 13 validointia ja Yhdistyneen kuningaskunnan siviili-ilmailuviranomainen kaksi. 9.Kalastus Siirtymäkauden päätyttyä Yhdistynyt kuningaskunta ei hyödy enää EU:n yhteisestä kalastuspolitiikasta. Vaikka kauppa- ja yhteistyösopimuksessa määrätään vastavuoroisesta pääsystä sopeutumiskauden aikana kummankin osapuolen vesille sekä erityissäännöistä, jotka koskevat pääsyä Yhdistyneen kuningaskunnan kruunun alaisuuteen kuuluvien alueiden vesille, kummankin osapuolen kalastajien kalastusolosuhteet ovat muuttuneet merkittävästi. Komissio on varmistanut, että suurin osa EU:n kalastuslaivastosta pääsee Yhdistyneen kuningaskunnan ja sen kruunun alaisuuteen kuuluvien alueiden vesille. EU:n pienten ja korvaavien alusten pääsyn varmistaminen Yhdistyneen kuningaskunnan aluevesille (6–12 meripeninkulmaa) ja Kanaalisaarten vesille oli kuitenkin edelleen vaikeaa. Vaikka huomattavaa edistystä on tapahtunut, monet kyseisille vesille pyrkivät alukset eivät olleet saaneet lupaa vuoden loppuun mennessä. Komissio tutkii yhdessä asianomaisten jäsenvaltioiden kanssa edellytyksiä kullekin haetulle luvalle, jota ei ole myönnetty. Osapuolet myös vaihtoivat ilmoituksia kaikista uusista hoitotoimenpiteistä, kuten kauppa- ja yhteistyösopimuksen 496 artiklan 3 kohdassa edellytetään. Kalastuksen erityiskomitea laatii yhteisesti hyväksyttävät aikataulut ja menettelyt tällaisia ilmoituksia varten. EU ja Yhdistynyt kuningaskunta ovat myös järjestäneet vuosittain neuvotteluja yhteisten kalakantojen hoidosta. Vuoden 2021 suurimmista sallituista saaliista päästiin sopimukseen kesäkuussa 2021. Vuoden 2022 suurimmista sallituista saaliista päästiin sopimukseen joulukuussa 2021. 10.Sosiaaliturvan yhteensovittaminen Siirtymäkauden päätyttyä sosiaaliturvan yhteensovittamista koskevien EU:n mekanismien soveltaminen Yhdistyneessä kuningaskunnassa päättyi. Kauppa- ja yhteistyösopimus rajoittaa kielteisiä vaikutuksia suojaamalla EU:n ja Yhdistyneen kuningaskunnan välillä 1. tammikuuta 2021 jälkeen muuttavien henkilöiden sosiaaliturvaoikeuksia. Tätä varten se mahdollistaa useimpien sosiaaliturvaetuuksien koordinoinnin. Sosiaaliturvaa koskeva yhteistyö edistyi hyvin vuonna 2021. Kauppa- ja yhteistyösopimukseen liittyvän sosiaaliturvan yhteensovittamista koskevan pöytäkirjan täytäntöönpanossa ei havaittu rakenteellisia ongelmia. Lisäksi sosiaaliturvan yhteensovittamista käsittelevä erityiskomitea hyväksyi muutoksia pöytäkirjan liitteisiin sen vahvistamiseksi, että jäsenvaltiot sallivat edelleen sen, että Yhdistyneeseen kuningaskuntaan tai Yhdistyneestä kuningaskunnasta lähetettyihin työntekijöihin sovelletaan lähettävän valtion sosiaaliturvalainsäädäntöä tietyin edellytyksin. 11.Lainvalvonta- ja rikosoikeusyhteistyö Siirtymäkauden päätyttyä EU:n ja Yhdistyneen kuningaskunnan välistä lainvalvontayhteistyötä ja rikosoikeudellista yhteistyötä koskevat järjestelyt muuttuivat. Esimerkiksi vastavuoroiseen tunnustamiseen perustuvat mekanismit korvattiin keskinäisellä oikeusavulla. Yhdistynyt kuningaskunta ei myöskään ole enää EU:n lainvalvontaviranomaisten jäsen, eikä se pääse EU:n tietokantoihin tai sen pääsyä niihin on rajoitettu. Vaikka kauppa- ja yhteistyösopimuksessa määrätään osapuolten välisestä yhteistyöstä, tällaista yhteistyötä tehdään nyt siltä pohjalta, että kyseessä on EU:n ulkopuolinen maa. Yhdistyneen kuningaskunnan operatiivinen yhteistyö Europolin ja Eurojustin kanssa jatkui vuonna 2021, vaikkakin EU:n ulkopuolisen maan asemassa ja kahdenvälisten järjestelyjen mukaisesti. Tätä varten Europolin kanssa allekirjoitettiin 27. syyskuuta 2021 yhteistyösuhteita koskeva työ- ja hallintojärjestely, ja työjärjestely Eurojustin kanssa allekirjoitettiin 20. joulukuuta 2021.